CELEX: 32017R1147
Language: hr
Date: 2017-06-28 00:00:00
Title: Provedbena uredba Komisije (EU) 2017/1147 оd 28. lipnja 2017. o izmjeni Provedbene uredbe (EU) 2016/1368 o utvrđivanju popisa ključnih referentnih vrijednosti koje se upotrebljavaju na financijskim tržištima u skladu s Uredbom (EU) 2016/1011 Europskog parlamenta i Vijeća (Tekst značajan za EGP. )

29.6.2017   
            
            
               HR
            
            
               Službeni list Europske unije
            
            
               L 166/32
            
         PROVEDBENA UREDBA KOMISIJE (EU) 2017/1147
   оd 28. lipnja 2017.
   o izmjeni Provedbene uredbe (EU) 2016/1368 o utvrđivanju popisa ključnih referentnih vrijednosti koje se upotrebljavaju na financijskim tržištima u skladu s Uredbom (EU) 2016/1011 Europskog parlamenta i Vijeća
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) 2016/1011 Europskog parlamenta i Vijeća od 8. lipnja 2016. o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i o izmjeni direktiva 2008/48/EZ i 2014/17/EU te Uredbe (EU) br. 596/2014 (1), a posebno njezin članak 20. stavak 1.,
   budući da:
   
               (1)
            
            
               Referentne vrijednosti važne su za određivanje cijene mnogih financijskih instrumenata i financijskih ugovora te za mjerenje uspješnosti mnogih investicijskih fondova. Doprinošenje referentnim vrijednostima i upravljanje njima u mnogim su slučajevima podložni manipulacijama, a uključene osobe često se suočavaju sa sukobom interesa.
            
         
               (2)
            
            
               Kako bi njihova gospodarska uloga bila ispunjena, referentne vrijednosti moraju biti reprezentativne za predmetnu tržišnu ili gospodarsku stvarnost koju odražavaju. Ako referentna vrijednost prestane odražavati predmetno tržište, primjerice međubankovne stope, postoji rizik od negativnih učinaka na, među ostalim, cjelovitost tržišta, financiranje kućanstava (krediti i hipoteke) i poduzeća u Uniji.
            
         
               (3)
            
            
               Rizici za korisnike, tržišta i gospodarstvo Unije općenito su viši ako je visoka ukupna vrijednost financijskih instrumenata, financijskih ugovora i investicijskih fondova koji se pozivaju na određenu referentnu vrijednost. Uredbom (EU) 2016/1011 stoga se utvrđuju različite kategorije referentnih vrijednosti te predviđaju dodatni zahtjevi za osiguranje cjelovitosti i robusnosti određenih referentnih vrijednosti koje se smatraju ključnima, primjerice ovlast nadležnih tijela da zahtijevaju, uz određene uvjete, doprinošenje ključnoj vrijednosti ili upravljanje njome.
            
         
               (4)
            
            
               U skladu s dodatnim obvezama i ovlastima nadležnih tijela administratora ključnih referentnih vrijednosti potreban je službeni postupak za utvrđivanje ključnih referentnih vrijednosti. U skladu s člankom 20. stavkom 1. Uredbe (EU) 2016/1011 referentna vrijednost smatra se ključnom referentnom vrijednosti ako se upotrebljava izravno ili neizravno u kombinaciji referentnih vrijednosti koje se kao referentna vrijednost koriste u financijskim instrumentima ili financijskim ugovorima ili za mjerenje uspješnosti investicijskih fondova, čija je ukupna vrijednost najmanje 500 milijardi EUR na temelju čitavog raspona referentnih dospijeća ili rokova dospijeća, kad je to primjenjivo.
            
         
               (5)
            
            
               Provedbenom uredbom Komisije (EU) 2016/1368 (2) utvrđen je popis ključnih referentnih vrijednosti koje se upotrebljavaju na financijskim tržištima u skladu s Uredbom (EU) 2016/1011. Analiza podataka i doprinosi Europske središnje banke pokazuju da vrijednost financijskih instrumenata i financijskih ugovora u kojima se kao referentna kamatna stopa upotrebljava prekonoćni prosječni indeks eura (EONIA) u Uniji premašuje prag od 500 milijardi EUR iz članka 20. stavka 1. Uredbe (EU) 2016/1011.
            
         
               (6)
            
            
               EONIA se izračunava kao prosjek neosiguranih prekonoćnih kreditnih transakcija skupine banaka na međubankovnom tržištu u Uniji i među članicama EFTA-e. To je referentna kamatna stopa za kamatne ugovore o razmjeni u eurima. Stoga je neophodna za funkcioniranje tržišta ugovora o razmjeni u eurima i financijsku stabilnost u Uniji.
            
         
               (7)
            
            
               Na temelju izračunā Europske središnje banke na osnovi dnevnih izvješća 52 najveće europske banke u okviru statističkog izvještavanja o tržištima novca, samo za taj uzorak banaka dospjeli iznosi obuhvaćenih instrumenata tržišta novca na neosiguranom tržištu procijenjeni su na otprilike 450 milijardi EUR, a na osiguranom tržištu na kojem se EONIA koristi kao referentna kamatna stopa na 400 milijardi EUR. Osim toga, procjenjuje se da se EONIA koristi u velikoj većini transakcija na tržištu prekonoćnih kamatnih ugovora o razmjeni u eurima, čiji je zamišljeni iznos otprilike 5,2 bilijuna EUR. Stoga se EONIA upotrebljava izravno ili neizravno u kombinaciji referentnih vrijednosti kao referentna kamatna stopa za financijske instrumente ili financijske ugovore ili za mjerenje uspješnosti investicijskih fondova, čija je ukupna vrijednost najmanje 500 milijardi EUR na temelju čitavog raspona dospijeća.
            
         
               (8)
            
            
               EONIA-u i EURIBOR pruža isti administrator referentnih vrijednosti, a skupina banaka koja doprinosi ulazne podatke za EURIBOR ustvari je podskup skupine banaka koja doprinosi ulazne podatke za EONIA-u. EURIBOR odražava dugoročnije kreditiranje, dok se EONIA-a primjenjuje na prekonoćno kreditiranje. Stoga je za stabilnost financijskih tržišta ključno utvrditi da je i EONIA ključna referentna vrijednost.
            
         
               (9)
            
            
               Provedbenu uredbu (EU) 2016/1368 trebalo bi stoga izmijeniti i uvrstiti EONIA-u na popis ključnih referentnih vrijednosti.
            
         
               (10)
            
            
               S obzirom na ključnu važnost EONIA-e za međubankovno tržište i velik broj izvedenica u Uniji u kojima se ona koristi kao referentna kamatna stopa, ova bi Uredba trebala hitno stupiti na snagu.
            
         
               (11)
            
            
               Mjere predviđene ovom Uredbom u skladu su s mišljenjem Europskog odbora za vrijednosne papire,
            
         DONIJELA JE OVU UREDBU:
   Članak 1.
   Prilog Provedbenoj uredbi (EU) 2016/1368 zamjenjuje se tekstom u Prilogu ovoj Uredbi.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 28. lipnja 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 171, 29.6.2016., str. 1.
   
   
      (2)  Provedbena uredba Komisije (EU) 2016/1368 оd 11. kolovoza 2016. o utvrđivanju popisa ključnih referentnih vrijednosti koje se upotrebljavaju na financijskim tržištima u skladu s Uredbom (EU) 2016/1011 Europskog parlamenta i Vijeća (SL L 217, 12.8.2016., str. 1.)
   
      PRILOG
      „
            PRILOG
            
               Popis ključnih referentnih vrijednosti u skladu s člankom 20. stavkom 1. Uredbe (EU) 2016/1011
            
            
                        Br.
                     
                     
                        Referentna vrijednost
                     
                     
                        Administrator
                     
                     
                        Lokacija
                     
                  
                        1
                     
                     
                        Europska međubankovna kamatna stopa (EURIBOR®)
                     
                     
                        Europski institut za tržišta novca (EMMI)
                     
                     
                        Bruxelles, Belgija
                     
                  
                        2
                     
                     
                        Prekonoćni prosječni indeks eura (EONIA®)
                     
                     
                        Europski institut za tržišta novca (EMMI)
                     
                     
                        Bruxelles, Belgija
                     
                  ”